Diari Oficial de la Generalitat Valenciana


Sumari del DOGV 5104, del 30-09-2005 (2005/10480)

ORDRE de 14 de setembre de 2005 de la Conselleria d'Agricultura, Pesca i Alimentació, per la qual es regulen les normes d'aplicació per a la concessió de l'ajuda al subministrament de llet i determinats productes lactis als alumnes de centres escolars.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5104

Data del DOGV
:   30-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/10983


Data del document
:   14-09-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * alumnat
    * producte lacti
    * suport econòmic
    * legislació
    * centre d'ensenyament
    * alumne

ORDRE de 14 de setembre de 2005 de la Conselleria d'Agricultura, Pesca i Alimentació, per la qual es regulen les normes d'aplicació per a la concessió de l'ajuda al subministrament de llet i determinats productes lactis als alumnes de centres escolars. [2005/X10756]
  
La modificació de la normativa comunitària reguladora de l'aplicació de l'ajuda al subministrament de llet i productes lactis als alumnes de centres escolars, ha exigit l'adequació de la nacional, que les instrumentava, mitjançant la modificació del Reial Decret 194/2002, a través del Reial Decret 460/2004 i el Reial Decret 313/2005.
  
Com a conseqüència, el Reial Decret 194/2002, del Ministeri d'Agricultura, Pesca i Alimentació modificat pels anteriorment esmentats reials decrets, establix en tot el territori nacional un règim d'ajudes per al subministrament de llet i determinats productes lactis als alumnes de centres escolars, de conformitat amb el que preveuen els Reglaments (CE) 1255/1999 del Consell, de 17 de maig i Reglament (CE) 2707/2000 de la Comissió, d'11 de desembre, modificat pel Reglament (CE) 816/2004.
  
El Reglament(CE) 816/2004 establix les categories de productes subvencionables i els imports de l'ajuda corresponents. Així mateix, el mencionat Reial Decret 313/2005 modifica els requisits que han de complir els sol·licitants per a la concessió d'esta ajuda.
  
Procedix en conseqüència desenvolupar a la Comunitat Valenciana, conforme al Pla Estratègic, el que disposa a este efecte en l'esmentada normativa i substituir l'Ordre de la Conselleria d'Agricultura, Pesca i Alimentació de 20 d'octubre de 2003, per la qual s'establien a la Comunitat Valenciana les ajudes previstes per al consum de productes lactis amb destinació als alumnes de centres escolars.
  
Per tot això, conforme a les competències atribuïdes per l'article 35 apartat e) de la Llei 5/1983, de 30 de desembre, de Govern Valencià, i a fi d'aplicar les disposicions legals exposades,
  
ORDENE
  
Article 1 Objecte
  
La present ordre té com a objecte desenvolupar les normes d'aplicació, a la Comunitat Valenciana, de les disposicions de caràcter nacional i comunitari que regulen les modalitats d'aplicació de l'ajuda al subministrament de llet i productes lactis als alumnes de centres escolars, de conformitat amb el que preveu el Reial Decret 194/2002 modificat pel Reial Decret 460/2004 del Ministeri d'Agricultura Pesca i Alimentació i el Reial Decret 313/2005 del Ministeri de Presidència, i en el Reglament (CE) 1255/1999, Reglament (CE) 1670/2000 i Reglament (CE) 2707/2000 (CE) modificat pel Reglament (CE) 816/2004.
  
Article 2. Beneficiaris
  
1. Seran beneficiaris de l'ajuda els alumnes que assistisquen regularment als centres o establiments escolars, reconeguts oficialment per les autoritats competents, segons els següents nivells d'ensenyança:
  
- L'Educació Infantil, inclosos els jardins d'infància o altres establiments d'Educació Preescolar legalment reconeguts.
  
- L'Educació Primària.
  
- L'Educació Secundària, que comprendrà l'Educació Secundària Obligatòria, el Batxillerat i la Formació Professional de grau mitjà.
  
- L'Educació Especial.
  
2. L'ajuda serà atorgada durant els dies lectius de desenvolupament del curs escolar. El nombre de dies lectius, sense incloure els dies de vacances, serà l'establit per la Conselleria de Cultura, Educació i Esport per a cada curs escolar i en el cas de centres d'educació infantil i d'educació especial es farà extensiu als dies lectius dels mesos estivals en què romanguen oberts.
  
3. Els alumnes no podran beneficiar- se de l'ajuda durant la seua estada en colònies de vacances organitzades pel centre escolar o per l'autoritat competent.
  
Article 3. Import
  
1. L'ajuda es concedirà exclusivament per als productes recollits en l'annex I i per la quantitat màxima global de 0,25 litres d'equivalent de llet sencera, o el seu equivalent en iogurt o formatge en el seu estat natural per alumne i dia lectiu, i consumida en les dependències de l'establiment escolar.
  
2. Per a l'aplicació de la quantitat màxima de 0,25 litres, prevista en el paràgraf anterior, es tindran en compte les quantitats globals de productes lactis susceptibles d'ajuda durant el període per al qual s'haja sol·licitat l'ajuda, així com el nombre d'alumnes matriculats en el centre escolar corresponent o, en el cas d'aplicació de l'article 4.1c, sobre la base d'alumnes inscrits en la llista del sol·licitant.
  
3. L'import de l'ajuda serà l'establit, per a cada categoria de producte, en l'annex II del Reglament (CE) 816/2004, sense que l'esmentada ajuda puga superar el preu de venda aplicat per un determinat proveïdor i, en este cas, esta es reduirà en conseqüència.
  
4. Els subministradors autoritzats que siguen associacions o proveïdors han de comunicar abans del dia 15 de juliol de cada any mitjançant la presentació del model recollit en l'annex VI les diferents formes de presentació de productes per grups i categories, els seus respectius percentatges de matèria greix i preu. Així, ha de ser comunicada qualsevol modificació que es produïsca en estes dades.
  
Per part de la Direcció General de Producció i Comercialització Agrària es podran remetre al laboratori, per al seu anàlisi de qualitat, les mostres que es consideren necessàries per a la comprovació de les dades comunicades en el paràgraf anterior.
  
5. A fi de que l'ajuda repercutisca directament en els alumnes dels establiments escolars, la Direcció General de Producció i Comercialització Agrària dictarà una resolució en la qual s'establisquen els preus màxims que han de pagar els alumnes pels diferents productes de l'annex I, abans de l'inici de cada curs escolar. Els preus fixats podran ser modificats al llarg del curs escolar, en el cas que es produïsquen modificacions en la quantia de l'ajuda.
  
6. Queda terminantment prohibida la utilització dels productes objecte de subvenció en la confecció de menjars servits a les escoles i, per tant, el subministrament d'estos productes als centres escolars a través de servei d'àpats, cuines centrals o menjadors col·lectius. Així mateix, l'ajuda es concedirà únicament si els productes previstos en l'annex I complixen els requisits establits en el Reial Decret 1679/1994 pel qual s'establixen les condicions sanitàries aplicables a la producció i comercialització de llet natural, llet tractada tèrmicament i productes lactis, en particular, els relatius a la fabricació en un establiment autoritzat i els relatius a la marca de salubritat enumerats en la part A, del capítol IV, de l'annex C d'este reial decret.
  
Article 4. Requisits
  
1. L'ajuda es concedirà al sol·licitant que prèviament haja tramitat la sol·licitud com a subministrador autoritzat dels productes lactis previstos en l'annex I, elaborats en la Unió Europea.
  
2. Podran ser subministradors dels productes previstos en l'annex I:
  
a) El centre escolar
  
b) L'associació de pares d'alumnes o una altra organització vinculada al centre escolar, dins del seu àmbit d'actuació.
  
c) El proveïdor dels productes.
  
3. Per a poder actuar com a subministradors de productes lactis en centres escolars en l'àmbit de la Comunitat Valenciana han de sol·licitar la seua autorització mitjançant la presentació del model recollit en l'annex II. L'esmentada autorització serà atorgada per la Direcció General de Producció i Comercialització Agrària una vegada realitzades les comprovacions documentals i, si és el cas, verificacions sobre el terreny necessàries.
  
4. Esta autorització se supedita al compromís per escrit, inclòs en el model de sol·licitud, de:
  
- Destinar els productes lactis exclusivament al consum pels alumnes que depenguen, segons els casos, dels centres per als quals sol·licite l'ajuda.
  
- Reembossar les ajudes abonades de forma indeguda, per les quantitats que corresponguen, en el cas que es comprove que els productes lactis no siguen subministrats als beneficiaris previstos en l'article 2, o que l'ajuda s'ha cobrat per quantitats superiors a les que resulten de l'aplicació de l'article 5.
  
- Posar els documents justificants a disposició de les autoritats competents, quan estes els sol·liciten.
  
- Permetre les inspeccions físiques sobre el terreny
  
En el cas que siga sol·licitada pel proveïdor, a més de les condicions anteriors, l'autorització està supeditada al compromís de:
  
- Portar una comptabilitat en què figure el fabricant dels productes lactis, els noms i les adreces dels centres escolars o, si és el cas, de les autoritats responsables de l'organització així com les quantitats de productes lactis que els hagen sigut venudes o subministrades.
  
- Sotmetre's a qualsevol mesura de control establida i, en particular, pel que fa a la comprovació de la comptabilitat.
  
A més, els proveïdors autoritzats tenen l'obligació d'informar per escrit als responsables del programa als centres escolars de les obligacions que adquirix el centre al participar en el programa, que es recullen en l'article 5 d'esta ordre.
  
5. Estes autoritzacions tindran validesa fins a la finalització del curs escolar següent a la data de presentació de la sol·licitud. Prèviament a la finalització del període de vigència de l'autorització els subministradors interessats en la renovació de l'esmentada autorització han de presentar la sol·licitud de renovació segons model recollit en l'annex 3, per al curs escolar següent indicant si han hagut modificacions sobre l'autorització concedida.
  
6. Les autoritzacions establides en l'apartat 1 se suspendran per un període d'un a dotze mesos o es retiraran definitivament atenent a la gravetat de la infracció si en els controls efectuats als sol·licitants es demostrara un incompliment dels compromisos assumits o de les condicions establides per la legislació vigent.
  
Les mesures previstes en el paràgraf anterior no s'imposaran en cas de força major o quan l'autoritat competent considere que la infracció no s'ha comés deliberadament o per negligència, o quan la seua importància siga menor.
  
Article 5. Obligacions
  
1. Els subministradors autoritzats dels productes lactis han de presentar abans del dia 5 del mes anterior al de la distribució de productes, un compromís firmat (annex IV) per un representant legalment acreditat del centre escolar de:
  
- No utilitzar els productes lactis subvencionats en l'elaboració de menjars.
  
- Destinar els productes lactis objecte d'ajuda exclusivament al consum dels alumnes.
  
- Subministrar els productes exclusivament al centre escolar.
  
- Que les quantitats de productes subvencionats no siguen superiors a 0,25 litres/alumne/dia lectiu. En el cas que se supere este import, reembossar les ajudes abonades de forma indeguda per les quantitats que corresponga.
  
- Permetre les inspeccions físiques sobre el terreny que la Direcció General de Producció i Comercialització Agrària considere necessàries.
  
- Mantindre els productes peribles en les condicions imposades per la reglamentació tecnicosanitària, mitjançant instal·lacions frigorífiques adequades o mitjançant un pla de lliuraments (recepcions) que assegure este fi.
  
En el compromís s'ha d'indicar el nombre d'alumnes empadronats al centre distribuïts segons el nivell d'ensenyança (Preescolar, Primària i Secundària), així com el nombre d'alumnes que poden consumir els productes subvencionats al centre, per als tres nivells d'ensenyança.
  
En el cas que el centre opte per tindre més d'un subministrador comprometrà, amb cada un d'estos, un percentatge de la quantitat màxima global de productes que per mes corresponga al centre, indicant- ho en el document.
  
2. Este document ha d'estar en poder de tots i cada un dels subministradors triats pel centre i ser remés a la Direcció General de Producció i Comercialització Agrària, com s'assenyala en l'article següent.
  
3. La validesa del document de compromís, pel que fa al percentatge de la quantitat màxima global d'abastiment per cada subministrador, serà d'un curs escolar. En el cas que un centre vullga modificar este repartiment ha de notificar- ho a tots els subministradors, antics i nous. Cada un dels subministradors afectats ha de notificar- ho a la Direcció General de Producció i Comercialització Agrària. En tant que no es complisca este requisit, el nou compromís quedarà en suspens.
  
Si transcorregut un mes des de la primera comunicació d'un nou repartiment, en la mencionada direcció general no es reb la conformitat de tots els sol·licitants afectats, esta informarà el centre escolar del fet que està en suspens el nou compromís.
  
Si dos o més subministradors presentaren compromisos firmats d'un mateix centre on es fera un repartiment diferent de les quantitats globals de productes, es tindrà en compte el presentat en primer lloc, aplicant- se l'apartat anterior.
  
4. El representant del centre escolar a què es referix el punt 1 d'este article, tindrà les següents funcions, com a responsable del programa del centre:
  
a) Controlar la recepció de productes lactis i el seu consum pels alumnes, d'acord amb el programa establit en l'annex IV.
  
b) Controlar les factures que presente el subministrador o persona encarregada d'abastir al centre.
  
c) Comprovar que en els albarans de lliurament del producte figura la data, que ha de coincidir amb el dia que es lliuren els productes, firmant- los.
  
d) Emetre mensualment el certificat que figura en l'annex VIII, en el qual s'especifiquen les quantitats consumides i el nombre dels alumnes beneficiaris.
  
e) En el cas que al centre escolar existisca consum per part del professorat o personal del centre de llet o qualsevol producte lacti, el centre escolar ha de tindre a disposició de les autoritats de control, les factures o tiquets de compra d'estos productes lactis.
  
Article 6. Comunicacions
  
Quan el subministrador autoritzat siga una associació o proveïdor comunicarà a la Direcció General de Producció i Comercialització Agrària els centres a què subministrarà i els productes a subministrar classificats en les seues diferents categories, segons l'annex V junt amb els compromisos definits en l'article quint i en el mateix termini.
  
Quan el subministrador autoritzat és un centre escolar ha de remetre el llistat de productes a subministrar inclòs com a annex VII en esta ordre en el mateix termini referit en el paràgraf anterior.
  
Article 7. Sol·licituds
  
1. Per a poder percebre l'import de l'ajuda, els sol·licitants autoritzats han de presentar en el Registre Oficial de la Conselleria d'Agricultura, Pesca i Alimentació o en qualsevol de les formes establides en l'article 38.4 de la Llei 30/1992 de 26 de novembre, una sol·licitud de pagament referida a un mes complet que incloga les quantitats de productes subministrats classificats en les seues diferents categories així com l'import corresponent de l'ajuda, segons el model de l'annex IX i que ha de ser presentada abans de l'últim dia del quart mes següent al del subministrament del producte.
  
La sol·licitud ha d'estar firmada pel representant del subministrador autoritzat i en el cas que el sol·licitant autoritzat que presenta la sol·licitud d'ajuda siga el centre escolar, la sol·licitud haurà d'estar firmada per la persona responsable del programa, prèviament reconeguda per la Direcció General de Producció i Comercialització Agrària.
  
Així mateix, el subministrador autoritzat, en el cas de proveïdors o associacions, ha de presentar un llistat dels centres subministrats durant el mes (annex X), indicant el nombre d'alumnes matriculats i beneficiats de l'ajuda, classificats segons nivell d'ensenyança, i una relació dels subministraments realitzats (annex XI) en el qual es recullen, per a cada centre, les quantitats de cada producte subministrat, classificats per categories, així com les referències a les factures i el corresponent import de l'ajuda.
  
A més, el sol·licitant de l'ajuda ha de presentar una declaració de cada centre escolar, segons l'annex VIII d'esta ordre, firmada pel responsable del centre, que continga una relació dels alumnes totals classificats en els diferents nivells d'ensenyança matriculats, en la qual s'indique el nombre d'alumnes a qui s'ha subministrat els productes objecte d'ajuda en el període a què es referix la sol·licitud d'ajuda, i una declaració en què s'especifique que s'ha complit amb les obligacions establides en l'article 5 d'esta ordre.
  
Quan el termini previst per a la presentació de la sol·licitud d'ajuda se sobrepasse en menys de dos mesos, l'ajuda també es pagarà encara que subjecta a una de les reduccions següents:
  
- un 5 per 100 del seu import, en el cas que el retard siga inferior a un mes.
  
- un 10 per 100, en el cas que el retard siga superior a un mes i inferior a dos.
  
2. Els imports de les ajudes seran justificats mitjançant factures i albarans que es tindran a disposició de la Direcció General de Producció i Comercialització Agrària. En les factures s'ha de reflectir per separat el preu del producte objecte de subvenció, i estar acompanyades d'una prova de pagament. Les factures s'emetran a nom i raó social del centre escolar. Els albarans de lliurament han d'anar firmats per la persona encarregada del control i distribució dels productes al centre escolar.
  
En el cas que el sol·licitant de l'ajuda siga un proveïdor autoritzat, en la factura s'hauran de reflectir l'import del producte, l'IVA i el descompte de l'ajuda.
  
3. El pagament de l'ajuda als sol·licitants que complisquen els requisits s'efectuarà per la Conselleria d'Agricultura, Pesca i Alimentació en el termini màxim de quatre mesos, comptats a partir del dia de la presentació de la sol·licitud, excepte en cas que s'haja incoat un expedient administratiu relatiu al dret a percebre l'ajuda.
  
Article 8. Controls
  
Els controls sobre les ajudes, d'acord amb el que disposa la reglamentació comunitària i en concordança amb la legislació nacional seran d'índole administratiu i sobre el terreny.
  
1. En els controls administratius sobre les sol·licituds d'ajuda es comprovarà el compliment eficaç dels requisits per a les ajudes en totes les sol·licituds, especialment:
  
- De les dades contingudes en les sol·licituds.
  
- La coherència entre les dades contingudes en les sol·licituds i les reflectides en les factures, justificants de pagament, certificats i/o qualsevol altra documentació obligatòria per a acreditar el dret a l'ajuda.
  
- Comprovació de la concordança en les declaracions presentades pels centres escolars entre el nombre d'alumnes matriculats als centres i els alumnes que s'acullen a estes ajudes
  
- Comprovació encreuada a partir de les factures i certificats dels preus màxims a pagar pels alumnes, així com de les quantitats màximes teòriques que corresponen a cada centre escolar en funció de les dades subministrades per estos i del límit màxim de productes subvencionats per alumne i dia lectiu.
  
2. Per a cada curs escolar, la Direcció General de Producció i Comercialització Agrària inspeccionarà el 100% dels proveïdors, associacions o centres autoritzats per a sol·licitar esta ajuda, a fi de verificar el compliment de les obligacions establides en l'article 5 per a ser sol·licitants autoritzats.
  
A més, en el cas dels proveïdors es verificarà, en particular, si porta la preceptiva comptabilitat específica en què ha de figurar el tipus de producte subministrat als col·legis, el fabricant d'estos, els noms i direccions dels centres escolars i les quantitats subministrades, així com la comprovació de l'observança dels preus màxims establits per la Direcció General de Producció i Comercialització Agrària.
  
Si el sol·licitant autoritzat és un centre escolar, es realitzarà també el control establit en l'apartat següent d'este article.
  
3. Durant el mateix període, la Direcció General de Producció i Comercialització Agrària inspeccionarà almenys de forma aleatòria un 5% dels centres escolars beneficiaris d'esta línia d'ajuda que no siguen al seu torn subministradors autoritzats, amb la finalitat de comprovar que:
  
- El nombre d'alumnes matriculats en els distints nivells d'ensenyança.
  
- Els productes subvencionats es distribuïxen dins del centre escolar.
  
- Els productes subvencionats no s'empren en la confecció de menjars.
  
- Els productes subministrats estan emmagatzemats de forma adequada.
  
- Són coherents les existències al centre amb la data i quantitats de l'últim albarà.
  
- La coherència de les possibles existències de llet i/o productes lactis.
  
- Estan arxivades les factures i justificants de lliuraments de producte.
  
- Es reflectix en les factures el preu del producte objecte de subvenció i l'import de l'ajuda.
  
- Es respecten els preus màxims establits.
  
- Les factures estan cancel·lades o van acompanyades d'una prova de pagament.
  
- Coincidixen les dades de factures i certificats mensuals de productes consumits al centre.
  
- Els productes subvencionats s'utilitzen de conformitat amb la normativa vigent.
  
- La periodicitat dels subministraments.
  
- Que les quantitats sol·licitades als distints proveïdors no supere el màxim de 0,25 litres per alumne i dia.
  
- El coneixement per part del centre de les obligacions i drets que comporta el programa d'ajuda.
  
Els controls s'hauran de reflectir en la consegüent acta d'inspecció en la qual figurarà:
  
a) El dia del control.
  
b) El lloc del control.
  
c) Els resultats obtinguts, detallant aquells aspectes que pogueren repercutir en un incompliment de les obligacions i puguen comportar a una minoració de l'ajuda.
  
A més dels controls aleatoris fixats anteriorment, es realitzaran per a cada curs escolar controls dirigits sobre un mínim del 2% dels centres, tenint com a criteris per a l'elecció d'estos centres les possibles irregularitats detectades en el curs anterior, el nivell d'ajuda percebuda així com el subministrament de productes per mes d'un proveïdor.
  
4. La detenció de l'incompliment dels compromisos en el marc de la present ordre, ja siga per part del proveïdor o del centre escolar donarà lloc a l'obertura del corresponent expedient de retirada de l'ajuda i si és el cas, a la supressió cautelar d'esta en tant que no es resolga l'esmentat expedient, podent exigir- se la devolució de les quantitats indegudament percebudes.
  
5. En el cas de pagaments indeguts els perceptors hauran de reembossar els seus imports, més els interessos corresponents al temps transcorregut entre el pagament i el reembossament efectiu. El tipus d'interés a aplicar serà el de demora, establit en la corresponent Llei de Pressupostos Generals de l'Estat.
  
DISPOSICIÓ DEROGATÒRIA
  
Queda derogada l'Ordre de 20 d'octubre de 2003, de la Conselleria d'Agricultura, Pesca i Alimentació, per la qual es regulen les ajudes a la cessió de llet i determinats productes lactis als alumnes de centres escolars de la Comunitat Valenciana.
  
DISPOSICIONS FINALS
  
Habilitació normativa
  
Per la Direcció General de Producció i Comercialització Agrària es dictaran totes les disposicions que siguen necessàries per a l'aplicació i compliment de la present ordre.
  
València 14 de setembre de 2005
  
El conseller d'Agricultura, Pesca i Alimentació,
  
JUAN G. COTINO FERRER
  
ANNEX I
  
LLISTA DE PRODUCTES QUE PODEN BENEFICIAR- SE DE L'AJUDA COMUNITÀRIA
  
Categoria I
  
a) Llet sencera tractada tèrmicament amb un contingut en matèria grassa del 3,5 per cent.
  
b) Llet sencera amb sabor a xocolate o aromatitzada tractada tèrmicament i que continga com a mínim un 90 per cent en pes de la llet prevista en el paràgraf a).
  
c) Iogurt de llet sencera obtingut a partir de la llet prevista en el paràgraf a).(1).
  
Categoria V
  
a) Llet semidescremada tractada tèrmicament amb un contingut en matèria grassa de l'1,5 per cent, com a mínim, i l'1,8 per cent, com a màxim.
  
b) Llet semidescremada amb sabor a xocolate o aromatitzada tractada tèrmicament i que continga com a mínim un 90 per cent en pes de la llet prevista en el paràgraf a).
  
c) Iogurt de llet semidescremada obtingut a partir de la llet prevista en el paràgraf a).(1).
  
Categoria VII
  
a) Llet descremada tractada tèrmicament amb un contingut en matèria grassa del 0,5 per cent com a màxim.
  
b) Llet descremada amb sabor a xocolate o aromatitzada tractada tèrmicament i que continga com a mínim un 90 per cent en pes de la llet prevista en el paràgraf a).
  
c) Iogurt de llet descremada obtingut a partir de la llet prevista en el paràgraf a).(1).
  
Categoria VIII
  
Formatges frescos i fosos no aromatitzats, amb un contingut en matèries grasses en pes de la matèria seca igual o superior al 40 per cent.
  
Als efectes d'esta categoria, per formatge no aromatitzat s'entendrà el formatge obtingut exclusivament a partir de la llet, encara que s'accepta que poden afegir- se les substàncies necessàries per a la seua fabricació, sempre que estes substàncies no s'utilitzen totalment o parcialment per a substituir qualsevol component lacti.
  
Categoria IX
  
Els formatges que no siguen no frescos ni fosos, amb un contingut de matèria grassa en pes de la matèria seca igual o superior al 45 per cent.